google/wiki40b huggingface dataset:
Σχεδία (περιοδικό δρόμου)

Η σχεδία είναι το μοναδικό ελληνικό περιοδικό δρόμου και μέλος του Διεθνούς Δικτύου Περιοδικών Δρόμου (International Network of Street Papers (INSP)). Εκδίδεται από τη Μη κυβερνητική οργάνωση «Διογένης ΜΚΟ», η οποία είναι Αστική Μη Κερδοσκοπική Εταιρεία που συστήθηκε στις αρχές του 2010 για την υποστήριξη της προσπάθειας των αστέγων και κοινωνικά αποκλεισμένων ανθρώπων να ενταχθούν ή να επανενταχθούν στον κοινωνικό ιστό.
Η σχεδία είναι το δεύτερο έντυπο δρόμου που εκδίδεται στην Ελλάδα καθώς τον Σεπτέμβριο του 1998 είχε ξεκινήσει παρόμοιο εγχείρημα με το περιοδικό «Δρομολόγια», το οποίο λόγω μεγάλων δυσκολιών διέκοψε τη λειτουργία του.

Θεματολογία

Η θεματολογία του περιοδικού είναι ποικίλη και βασίζεται στο ελεύθερο, ανεξάρτητο ρεπορτάζ, με αισιοδοξία και χιούμορ.

Κυκλοφορία

Η σχεδία, όπως συμβαίνει με όλα τα περιοδικά δρόμου του κόσμου, δεν πωλείται στα συνήθη σημεία διάθεσης Τύπου, αλλά αποκλειστικά και μόνο στους δρόμους της πόλης από διαπιστευμένους πωλητές: άστεγους, άνεργους και γενικώς ανθρώπους που αποδεδειγμένα ζουν κάτω από το όριο της φτώχειας. Από την τιμή πώλησης του περιοδικού (4,00 ευρώ), το 67,5% (δηλαδή τα 2,70€) αφορούν απευθείας τον ίδιο τον πωλητή (ποσό που περιλαμβάνει το απευθείας έσοδο, 1,50€, για τον άνθρωπο-διανομέα, 0,65€ παρακράτηση φόρου και χαρτόσημο (20%+3,6%) και 0,56€ ΕΦΚΑ (26,95%).
Το πρώτο τεύχος κυκλοφόρησε στις 27 Φεβρουαρίου 2013 στην Αθήνα, και από τότε κυκλοφορεί την τελευταία Τετάρτη κάθε μήνα στην Αθήνα, αλλά και στη Θεσσαλονίκη από τον Ιανουάριο του 2014.

Δρώμενα

Στις 7 Φεβρουαρίου του 2015 δεκατέσσερεις γνωστοί Έλληνες καλλιτέχνες, όπως η Ελευθερία Αρβανιτάκη και ο Φοίβος Δεληβοριάς, φόρεσαν το χαρακτηριστικό κόκκινο γιλέκο πωλητή της σχεδίας και έγιναν πωλητές για μία ώρα σε πλατείες και πολυσύχναστα σημεία της Αθήνας. Η δράση πραγματοποιήθηκε στο πλαίσιο των εκδηλώσεων της Διεθνούς Εβδομάδας Πωλητών Περιοδικών Δρόμου (International Vendor Week).
Από τις 28 Απριλίου έως και τις 10 Μαΐου 2015 πραγματοποιήθηκε έκθεση φωτογραφίας με ογδόντα συνολικά εικόνες της Αθήνας που ανακάλυψαν και αιχμαλώτισαν με τον φωτογραφικό τους φακό οκτώ πωλητές της σχεδίας στη Στέγη Γραμμάτων και Τεχνών.
Στις 2 Ιουνίου του 2015 η σχεδία διοργάνωσε, σε συνεργασία με την Τεχνόπολη και τον Δήμο Αθηναίων, για τρίτη συνεχόμενη χρονιά μουσική συναυλία στην Τεχνόπολη του Δήμου Αθηναίων στο Γκάζι.

Περιηγήσεις

Από το Σεπτέμβριο του 2014 η σχεδία ξεκίνησε την κοινωνική πρωτοβουλία "Αόρατες Διαδρομές", στα πρότυπα αντίστοιχων περιηγήσεων που διοργανώνονται από περιοδικά δρόμου του εξωτερικού (Αμβούργο, Ζυρίχη, Βασιλεία κ.α.). Οι οδηγοί των περιηγήσεων είναι νυν και πρώην άστεγοι και μέσω της βιωματικής αφήγησης γίνεται η σύνδεση της διαδρομής με τη ζωή στο δρόμο. Στόχος της πρωτοβουλίας είναι η ενεργοποίηση του οδηγού και η ευαισθητοποίηση του κοινού μέσα από τις μαρτυρίες των οδηγών και τη γνωριμία τους με μια άλλη οπτική της πόλης και των ανθρώπων της. Οι περιηγήσεις ξεκινούν από τα γραφεία του περιοδικού στο Μεταξουργείο και η διαδρομή περιλαμβάνει κοινωνικές δομές όπως ξενώνες αστέγων, κέντρα απεξάρτησης, κέντρα ημέρας, συσσίτια κ.α.
Βίκυ Κουλιανού

Βιογραφία

Έχει πραγματοποιήσει μεγάλη καριέρα στις παγκόσμιες πασαρέλες μόδας, επιδεικνύοντας δημιουργίες κορυφαίων μόδιστρων (Armani, Ferre, Valentino, Versace, Yves Saint Laurent), με τους οποίους έχει κατά καιρούς συνεργασθεί. Έχει φωτογραφηθεί για διάσημα περιοδικά του εξωτερικού ενώ έχει υλοποιήσει και δική της σχεδιαστική επιχείρηση.
Παράλληλα έχει συμμετάσχει σε αρκετές κινηματογραφικές παραγωγές, σε τηλεοπτικά σίριαλ και σε ψυχαγωγικές εκπομπές.

Μόντελινγκ

Την Κουλιανού ανακάλυψε, σε ηλικία 16 ετών, ο Μιχάλης Ασλάνης όταν την είδε μέσα σε ένα λεωφορείο όπου, εντυπωσιασμένος από το παρουσιαστικό της, της πρότεινε να ασχοληθεί με το μόντελινγκ. Σε ηλικία 19 ετών η Βίκυ Κουλιανού παντρεύτηκε έναν σχεδόν συνομήλικό της νεαρό άνδρα, με τον οποίο έλαβε διαζύγιο σε 6 μηνες. Εκτός του Μιχάλη Ασλάνη, τον οποίο υπεραγαπούσε, η Κουλιανού συνεργάσθηκε πολύ με το σχεδιαστή Βασ. Κωστέτσο.
166 Ροδόπη

Φυσικά χαρακτηριστικά

Η μέση διάμετρος της Ροδόπης εκτιμάται σε 59,9 χλμ. Ο φασματικός της τύπος είναι πιθανόν GC (ανθρακούχος), ενώ το άλβεδό της είναι 0,054. Η Ροδόπη περιστρέφεται γύρω από τον εαυτό της μία φορά κάθε 4 ώρες και 43 λεπτά.
Καμπ Νόου

Ιστορία

Αρχικά ονομάστηκε Στάδιο της Μπαρτσελόνα (Estadi del FC Barcelona) ωστόσο σταδιακά υιοθετήθηκε από το κοινό η ονομασία Camp Nou, που στα καταλανικά σημαίνει "καινούργιο γήπεδο" γιατί από την 24η Σεπτεμβρίου 1957 αντικατέστησε το παλιό γήπεδο του Λες Κορτς (Camp de les Corts), το οποίο με 60.000 θέσεις δεν είχε αρκετό χώρο για τους οπαδούς του συλλόγου.
Από την περίοδο 2000-2001 το γήπεδο ονομάστηκε και επίσημα Καμπ Νόου μετά από ψηφοφορία στην οποία έλαβαν μέρος 29.102 μέλη της ομάδας, τα οποία με πλειοψηφία 68,25% ενέκριναν την αλλαγή του ονόματος.  Το νέο γήπεδο έχει πάνω από 98.000 θέσεις. Κατά το 1982 επεκτάθηκε με αφορμή τη διεξαγωγή του Μουντιάλ στην Ισπανία και η χωρητικότητά του έφτασε τις 115.000 θέσεις. Επειδή όμως οι κανονισμοί της FIFA το 1998 επέβαλαν να υπάρχουν υποχρεωτικώς καθίσματα για όλους τους θεατές, η χωρητικότητα έπεσε στις 99.354 θέσεις. Εξακολουθεί όμως να είναι το μεγαλύτερο σε χωρητικότητα στάδιο στην Ευρώπη και το δεύτερο μεγαλύτερο ποδοσφαιρικό γήπεδο στον κόσμο.
Στο γήπεδο βρίσκονται και το μουσείο της Μπαρτσελόνα, ένα Μίνι Στάδιο 20.000 θεατών, καθώς και το γήπεδο μπάσκετ του συλλόγου, το Παλάου Μπλαουγκράνα με χωρητικότητα 8.000 θέσεων.

Κοινωνική σημασία

Αν η Μπαρτσελόνα θεωρείται κάτι περισσότερο από μια ομάδα ("més que un club"), το Camp Nou είναι κάτι περισσότερο από ένα γήπεδο ("més que un estadi"). Σε μια εποχή όπου η Guardia Civil -το ένοπλο τμήμα της ισπανικής αστυνομίας που ήταν υπεύθυνο για τη διατήρηση της τάξης- μπορούσε να τιμωρήσει οποιονδήποτε μιλούσε  Καταλανικά, ο χώρος αυτός αποτελούσε το μόνο μέρος όπου μπορούσε να ακουστεί η τοπική γλώσσα, χωρίς το φόβο της σύλληψης.
Ο διάδοχος του Καμπ ντε Λες Κορτς μετατράπηκε σύντομα σε κυψέλη αντικαθεστωτικής δράσης. Η υποστήριξη των γηπεδούχων στο λαμπερό "νέο πεδίο" τους -που παρεμπιπτόντως γιόρτασε δύο πρωταθλήματα στις τρεις πρώτες περιόδους λειτουργίας του- ήταν η πιο κοινή έκφραση διαμαρτυρίας ενάντια στη  δικτατορία .
Pegasus 3

Περιγραφή

Ο Pegasus 3 μετέφερε 1.450 kg οργάνων και στάλθηκε στο διάστημα προσκολλημένος σε ανώτερο στάδιο πυραύλου S-IV με το οποίο τέθηκε σε τροχιά. Η ολική μάζα του ήταν 10.323 kg. Διέθετε δύο πάνελ ανίχνευσης των μικρομετεωριτών καθώς και ραδιοπομπό για την μετάδοση των δεδομένων πίσω στη Γη. Τα πάνελ ήταν μήκους 29 m και διέθεταν 116 ανιχνευτές.

Αποστολή

Εκτοξεύτηκε με πύραυλο Saturn I από το Ακρωτήριο Κανάβεραλ στις 30 Ιουλίου 1965 (13:00:00 UTC). Αφού τέθηκε με επιτυχία σε τροχιά έλαβε τον κωδικό 1965-060A από το COSPAR καθώς και τον αριθμό 01467 στον Κατάλογο Δορυφόρων της NORAD. O Pegasus 3 ήταν δευτερεύον φορτίο. Ο Saturn I μετέφερε επίσης το Apollo 105, ένα μη επανδρωμένο διαστημόπλοιο του Προγράμματος Απόλλων.
Ο δορυφόρος λειτούργησε όπως προβλέπονταν και μετέδωσε κανονικά δεδομένα στην Γη. Παρέμεινε λειτουργικός μέχρι τις 29 Αυγούστου 1968. Η τροχιά του εκφυλίστηκε και καταστράφηκε στην ατμόσφαιρα στις 4 Αυγούστου 1969.
Εμμανουήλ Λυδάκης

Πρώτα χρόνια και οικογένεια

Γεννήθηκε στην Νεάπολη Λασιθίου το 1862. Με την σύζυγο του Ερασμία Ανεμογιάννη απέκτησε δύο κόρες την Μερόπη, σύζυγο του Εμμανουήλ Ματζαπετάκη, ιατρό, και την Σοφία, σύζυγο Γεωργίου Ρωμανού.

Δικηγορία και πολιτική σταδιοδρομία

Άσκησε την δικηγορία στον Άγιo Νικόλαο αλλά σύντομα δραστηριοποιήθηκε με την πολιτική. Υπήρξε από 1898 πιστός φίλος του Ελευθερίου Βενιζέλου τον οποίο στήριξε στα πρώτα βήματα της πολιτικής του στον Νομό εκπροσωπώντας τον μαζί με άλλους αξιόλογους Λασιθιώτες.

Νομάρχης

Επί κυβερνήσεως Φιλελευθέρων τοποθετήθηκε ως Νομάρχης Ηρακλείου από το 1919 και παρέμεινε μέχρι το 1932. Υπήρξε ο μακροβιότερος Νομάρχης Ηρακλείου (12 ½ έτη). Σημαντικότερα έργα ήταν η μετά την Μικρασιατική καταστροφή, ομαλή και άρτια ανταλλαγή των χριστιανικών και μουσουλμανικών πληθυσμών, η επέκταση του λιμενοβραχίονα Ηρακλείου, η αξιοποίηση των αγροτικών προϊόντων με την δημιουργία Γεωργικού Επιμελητηρίου, Ταμείο Ελαίας, Σταφιδική Επιτροπή - πρόδρομο της ΑΣΟ- , Σταφυλική επιτροπή, φυτοπαθολογικό Σταθμό κ.α

Θάνατος και τιμές

Απεβίωσε σε ηλικία 92 ετών το 1954. Για την συμβολή του στην αποκατάσταση των προσφύγων τον έχουν τιμήσει 60 χρόνια μετά τον θάνατο του οι Μικρασιατικοί Σύλλογοι και ο Δήμος Ηρακλείου δίδοντας το όνομα του σε οδό της πόλης.
3162 Νοσταλγία

Φυσικά χαρακτηριστικά

Τα κυρίως φυσικά χαρακτηριστικά της Νοσταλγίας είναι άγνωστα. Ο αστεροειδής περιστρέφεται γύρω από τον εαυτό του μία φορά κάθε 6 ώρες και 25 λεπτά.
Άστον Γιουνάιτεντ

Ιστορία

Η ομάδα ιδρύθηκε το 1878 σαν Χαρτς ΦΚ. Για τον πρώτο αγώνα τους γίνεται αναφορά το Μάρτιο του 1879. Το 1880 η ομάδα αγωνίστηκε στο Hurst Cross, το υφιστάμενο γήπεδο τους. Το γεγονός αυτό καθιστά την έδρα τους την παλαιότερη έδρα σε ολόκληρο τον κόσμο. Η ομάδα αγωνίστηκε για πρώτη φορά στο Κύπελλο Αγγλίας το 1883 και έγινε η πρώτη ομάδα από την περιοχή του Μάντσεστερ που αγωνίστηκε στη διοργάνωση. Το 1885 η ομάδα κέρδισε την Newton Heath L&YR (αρχικό όνομα της Μάντσεστερ Γιουνάιτεντ) 3-0 στο τελικό του πρώτου Manchester Senior Cup. Την ίδια χρονιά σε ένα εντός έδρας αγώνα με αντίπαλο την κάτοχο του Κυπέλλου Αγγλία, Μπλάκμπερν Ρόβερς, υπήρξε ρεκόρ προσέλευσης 9000 θεατών.
Πρώτο πρωτάθλημα στο οποίο αγωνίστηκε η ομάδα ήταν η Ashton & District League. Μετά από μια περίοδο αδράνειας, το 1909 η Χαρτς ΦΚ προσχώρησε στη Manchester League. Τερμάτισε στην κορυφή το 1910 αλλά έχασε σε αγώνα play-off για τον τίτλο από τη Salford United. Το 2012 κέρδισε το πρωτάθλημα και ακολούθες εντάχθηκε στη Lancashire Combination. Ακριβώς πριν από το Β΄ Παγκόσμιος Πόλεμος υπογράφει στη Χαρτς ΦΚ ένας από τους παίχτες αστέρια της περιόδου, ο Ντίξι Ντιν . Μετά τον πόλεμο, ο σύλλογος άλλαξε το όνομα του σε Άστον Γιουνάιτεντ το 1947.
Φραντσέσκο Α΄ Γκαττιλούζιο

Βιογραφία

Με άγνωστο το έτος γέννησης (περίπου 1320-1330) αναφέρεται ως γόνος ενός ευγενούς Γενοβέζου (Οίκος των Γκαττιλούζι). Στοιχεία για την παιδική του ζωή δεν υπάρχουν. Όταν μεγάλωσε, επωφελούμενος των μεγάλων προνομίων που δίδονταν στους Γενουάτες σε ναυτικές δραστηριότητες, ακολούθησε το ναυτικό επάγγελμα και γρήγορα εξελίχθηκε σε μισθοφόρο κουρσάρο διοικώντας μικρή μοίρα πολεμικών πλοίων στο Αιγαίο Πέλαγος. Το 1354 καταπλέοντας στην Τένεδο με δύο γαλέρες τάχθηκε στην υπηρεσία του εκεί ευρισκόμενου έκπτωτου αυτοκράτορα Ιωάννη Ε΄ Παλαιολόγου, τον οποίο και βοήθησε να εισβάλει στην Κωνσταντινούπολη και να εκθρονίσει τον Ιωάννη ΣΤ΄ Καντακουζηνό, καθώς και τον γιο του τελευταίου Ματθαίο, και να αναλάβει αυτοκράτορας. Σε ανταμοιβή της επικουρίας του αυτής ο αυτοκράτορας πλέον Ιωάννης Ε΄ Παλαιολόγος τού έδωσε ως κληρονομική ηγεμονία τη νήσο Λέσβο και έγινε άρχοντας της Μυτιλήνης στις 17 Ιουνίου 1355. Το 1357 περίπου νυμφεύθηκε την αδελφή του αυτοκράτορα, Μαρία Παλαιολογίνα.
Ως άρχοντας και ηγεμόνας της Λέσβου φέρεται να διοίκησε τη νήσο με πολιτική σύνεση προβαίνοντας σε διάφορα έργα μεταξύ των οποίων και την γενική ανακαίνιση του φρουρίου σύμφωνα με σωζόμενη επιγραφή. Παρέμεινε δε ένας από τους σημαντικότερους συμβούλους του αυτοκράτορα, τον οποίο και είχε συνοδεύσει στη Δύση σε μια απόπειρα επανένωσης των Εκκλησιών το 1369.
O Φραντσέσκο Α΄ απεβίωσε το 1384, από το μεγάλο σεισμό στη Μυτιλήνη, μαζί με τη σύζυγό του και τα παιδιά του Αντρόνικο και Ντομένικο. Επέζησε μόνο ο τρίτος γιος, που τον διαδέχθηκε με το όνομα Φραντσέσκο Β΄ Γκαττιλούζι.

Γενεαλογία

Γενεαλογία Γκαττιλούζι (Γατελούζοι)
Σωτήρος Σαρατσόπουλος

Ο Σωτήρος Σαρακτσόπουλος ήταν αγωνιστής του αγώνα του 1821.
Η καταγωγή του ήταν από την επαρχία Τριπολιτσάς. Οι ικανότητές του τον έκαναν αγαπητό στους στρατιώτες, οι οποίοι τον ήθελαν για αρχηγό. Πολεμούσε πάντα με γενναιότητα στις μάχες. Πολέμησε μαζί με τους συμπατριώτες του κυρίως στις μάχες του Δράμαλη.
Αλνιτάκ

Ονομασίες και ιστορικά στοιχεία

Το παραδοσιακό όνομα Αλνιτάκ ή Αλνιτά(χ) είναι από την αραβική λέξη an-niṭāq, που σημαίνει ακριβώς «η ζώνη».
Ο Αλνιτάκ είναι γνωστός από την αρχαιότητα και σημαντικός στις παραδόσεις πολλών λαών εξαιτίας της θέσεώς του στη Ζώνη του Ωρίωνα. Αναφέρθηκε ως διπλός αστέρας (αποτελούμενος από δύο αστέρες) για πρώτη φορά από τον Γερμανό ερασιτέχνη αστρονόμο Γκέοργκ Κ. Κουνόβσκυ το 1819. Το 1998, ο κύριος αστέρας βρέθηκε από μία ομάδα αστρονόμων στο Αστεροσκοπείο Λόουελ ότι αποτελείται με τη σειρά του από δύο διαφορετικούς αστέρες, κάτι που είχαν υποπτευθεί από παρατηρήσεις στην Αυστραλία τη δεκαετία του 1970. Η ηλιοκεντρική του παράλλαξη από παρατηρήσεις του δορυφόρου HIPPARCOS αντιστοιχεί σε απόσταση από τη Γη περί τα 225 παρσέκ, αλλά ο υπολογισμός αυτός δεν λαμβάνει υπόψη τις πρόσθετες κινήσεις που προκύπτουν από την πολλαπλή φύση του συστήματος. Μεγαλύτερες αποστάσεις έχουν υπολογισθεί από αρκετούς αστρονόμους.

Ο αστέρας και το σύστημα

Ο κύριος αστέρας του συστήματος του Αλνιτάκ είναι ένας θερμός κυανός υπεργίγαντας με απόλυτο μέγεθος -6,0. Πρόκειται για τον φωτεινότερο στους γήινους ουρανούς αστέρα φασματικού τύπου O, με φαινόμενο μέγεθος +2,0. Μαζί με τους δύο γαλανόλευκους συνοδούς του αστέρες 4ου μεγέθους (ο ένας είναι ορατός με ισχυρό τηλεσκόπιο σε γωνιακή απόσταση 3΄΄ και ο άλλος ανιχνεύεται φασματοσκοπικώς) έχει συνολικό φαινόμενο μέγεθος +1,77. Ο μακρινός συνοδός υπολογίζεται ότι περιφέρεται γύρω από τον κύριο αστέρα μία φορά κάθε 1.508,6 γήινα έτη. `Ολοι οι αστέρες ανήκουν στις ομάδες OB Ωρίων OB1 και Collinder 70.
Ο κύριος αστέρας του συστήματος εκτιμάται ότι έχει 33 φορές τη μάζα του Ηλίου και εικοσαπλάσια διάμετρο.
Το όλο σύστημα είναι εμβαπτισμένο στην ύλη του νεφελώματος IC 434.
Πάπιγκο Ιωαννίνων

Ιστορικά στοιχεία

Το Πάπιγκο αναφέρεται για πρώτη φορά σε ένα  χρυσόβουλο του αυτοκράτορα Ανδρονίκου Β΄, το έτος 1325.  Από τον 15ο μέχρι τον 17ο αιώνα εκμεταλλευόμενο τα προνόμια που είχαν παραχωρηθεί στην περιοχή του Ζαγορίου γνώρισε μεγάλη ανάπτυξη. Από το 1780 λειτούργησε ελληνικό σχολείο στο χωριό. Μετά την κατάργηση τω ειδικών προνομίων της περιοχής, τον 19ο αιώνα, άρχισε η παρακμή και η μετανάστευση του πληθυσμού. Ο πληθυσμός συνέχισε να φθίνει και κατά τη διάρκεια του 20ου αιώνα ακόμα και μετά την απελευθέρωση της Ηπείρου. Από το 1919 το Πάπιγκο αποτέλεσε ξεχωριστή κοινότητα που διατηρήθηκε αμετάβλητη μέχρι το 2010 και την εφαρμογή του σχεδίου Καλλικράτης  Τις τελευταίες δεκαετίες ο πληθυσμός συγκρατείται και αυξάνεται ελαφρά λόγω της μεγάλης τουριστικής ανάπτυξης της περιοχής.

Φυσικό περιβάλλον

Το Πάπιγκο βρίσκεται πολύ κοντά στο φαράγγι του Βίκου και εντός του Εθνικού Δρυμού Βίκου-Αώου. Περιβάλλεται από πλούσια βλάστηση φυλλοβόλων δέντρων με αποτέλεσμα η περιοχή να αλλάζει χρώματα κάθε εποχή του έτους.
Η περιοχή αποτελεί πόλο έλξης περιηγητών καθόλη την διάρκεια του έτους. Οι κλιματολογικές συνθήκες ακολουθούν την ιδιορρυθμία του οικοσυστήματος του εθνικού δρυμού, με εκτεταμένες χιονοπτώσεις την χειμερινή περίοδο και υγρασία το καλοκαίρι. Η χλωρίδα και η πανίδα της περιοχής παρουσιάζει μεγάλη ποικιλομορφία. 
Στην όμορφη εικόνα του οικισμού συμβάλλει ο εντυπωσιακός σχηματισμός της Αστράκας (κορυφής της  Τύμφης) με τους απόκρημνους βράχους της να υψώνονται εντυπωσιακά πάνω από τον οικισμό θυμίζοντας πύργους. Προς τις κορυφές της Τύμφης και τη Δρακόλιμνη ξεκινάει από το Πάπιγκο ορειβατική διαδρομή . Η διαδρομή διαρκεί συνολικά 5 ώρες ενώ στην πορεία του ορειβατικού μονοπατιού, σε υψόμετρο 1950 μέτρων υπάρχει το ορειβατικό καταφύγιο Τύμφης.
Διάσημο σημείο κοντά στον οικισμό είναι οι κολυμπήθρες. Πρόκειται για μεγάλες κοιλότητες που σχηματίζονται στη βραχώδη κοίτη του ρέματος του Ρογκόβου οι οποίες γεμίζουν νερό θυμίζοντας κολυμπήθρες.

Πρόσωπα

Από το Πάπιγκο κατάγονταν ο λόγιος, φιλάνθρωπος και ευεργέτης της περιοχής Μιχαήλ Αναγνωστόπουλος ή Άναγκνος (1837-1906) και ο γλωσσολόγος Γεώργιος Αναγνωστόπουλος(1884-1936).
Κωνσταντίνος Τορνίκιος

Βιογραφία

Ήταν απόγονος του προέχοντος Οίκου των Τορνικίων, Αρμενικής ή Γεωργιανής καταγωγής. Ο πατέρας του Δημήτριος ήταν εξέχων αξιωματούχος, που ανήλθε στο να γίνει λογοθέτης του Δρόμου (υπουργός των Επικοινωνιών, τελικά των Εξωτερικών). Κατείχε τη θέση π. από το 1191 ως τον θάνατό του.
Ο Κωνσταντίνος αναφέρεται πρώτα εμπλεκόμενος στις εξεγέρσεις, που ξέσπασαν στην Κωνσταντινούπολη στα τέλη του 1198 ή το 1199. Αρχικά ο όχλος διαμαρτυρήθηκε εναντίον του επικεφαλής των Φυλακών (Πραιτωρίου) Ιωάννη Λάγου, αλλά γρήγορα αυτό εξελίχθηκε σε εξέγερση μεγάλης κλίμακας εναντίον του Αλεξίου Γ΄, ο οποίος την κατέστειλε αιματηρά. Την εποχή εκείνη ο Κωνσταντίνος ήταν Έπαρχος (Δήμαρχος) της Κωνσταντινούπολης. Το 1200 ή 1201, έπειτα από τον θάνατο του πατέρα του, ο Κωνσταντίνος τον διαδέχθηκε ως λογοθέτης του Δρόμου για δύο έτη· αντικαταστάθηκε από τον Νικήτα Χωνιάτη.
Βαλκανο-κεντροευρωπαϊκοί Αγώνες Στίβου 1947

Οι νικητές

*Το πένταθλο ήταν εκτός βαθμολογίας.
Καρολίγγειος σταυρός

Ο Καρολίγγειος σταυρός, ή Σταυρός των τρικέτρα, είναι Χριστιανικό σταυρικό σύμβολο. Σχηματίζεται από τρικέτρα, οι οποίες συνδέονται με τον Αυτοκράτορα Καρλομάγνο της Αγίας Ρωμαϊκής Αυτοκρατορίας.
Κώστας Καϊάφας

Βιογραφικό

Γεννήθηκε στις 22 Σεπτεμβρίου του 1974 στη Λευκωσία και έχει ύψος 175 εκατοστά ενώ είναι γιος του μεγάλου παλαίμαχου ποδοσφαιριστή Σωτήρη Καϊάφα.
.Ξεκίνησε την καριέρα από τις ακαδημίες της Ομόνοιας και το καλοκαίρι του 1991 προωθήθηκε στην επαγγελματική ομάδα στην οποία παρέμεινε μέχρι και το 2009 όταν και αποχώρησε από τον σύλλογο μετά από 18 χρόνια συνεχούς παρουσίας,μετρώντας 347 συμμετοχές και 68 γκολ και όντας για πολλά χρόνια ο ηγέτης της ομάδας.Όταν έληξε το συμβόλαιό του,τον Μάιο του 2009 του έγινε πρόταση από την διοίκηση της Ομόνοιας να αναλάβει θέση στις ακαδημίες του συλλόγου επέλεξε όμως να συνεχίσει την ποδοσφαιρική του καριέρα στην Αλκή Λάρνακας.
Με την εθνική ομάδα της Κύπρου μετράει 23 συμμετοχές και έχει σκοράρει 1 φορά.
Γιου Νέσμπε

Προσωπική ζωή

Σπούδασε οικονομικά και εργάστηκε ως δημοσιογράφος. Το 1997, σε ηλικία 37 χρόνων, κυκλοφόρησε το πρώτο του αστυνομικό μυθιστόρημα με τίτλο "The Bat Man", το οποίο ήταν και το πρώτο της σειράς με πρωταγωνιστή τον Χάρι Χόλε. Διάσημος σήμερα όσο και ο καλτ ντετέκτιβ του, τα βιβλία του έχουν πουλήσει πάνω από 23.000.000 αντίτυπα (δεδομένα 2014) και έχουν εκδοθεί σε πάνω από 40 χώρες.

Λογοτεχνική σταδιοδρομία

Ο Νέσμπο αντιπροσωπεύεται από τον οργανισμό Salomonsson.
Έμιλ Χέσκι

Η Καριέρα του

O Έμιλ Χέσκι γεννήθηκε στις 11 Ιανουαρίου 1978 στην πόλη  Λέστερ. Ξεκίνησε την καριέρα του από την εφηβική ομάδα της πόλης που γεννήθηκε την Λέστερ Σίτι το 1987.Το 1994 υπέγραψε επαγγελματικό συμβόλαιο και το 1995 έκανε το επίσημο ντεμπούτο του  σε έναν αγώνα εναντίον της Κουίνς Παρκ Ρέιντζερς στην ηλικία των 17 ετών.Την επόμενη χρονιά 1995-96 έγινε βασικό μέλος της ομάδας και με 30 εμφανίσεις και 7 γκολ βοήθησε την ομάδα να ανεβεί στην Πρέμιερ Λιγκ.Στην Λέστερ αγωνίστηκε ως το 2000 και κατέκτησε 2 φορές το Λιγκ Καπ Αγγλίας  το 1997 και το 2000.
Τον Μάρτιο του 2000 ο Χέσκι εντάσσεται στην Λίβερπουλ Φ.Κ. έναντι 11 εκατομμυρίων στερλινών ποσό ρεκόρ για την ομάδα του Λίβερπουλ εκείνη την εποχή με την Λιβερπουλ στις 11 Μαρτίου έκανε την πρώτη του εμφάνιση και την 1 Απριλίου σκόραρε το πρώτο του γκολ με την Λίβερπουλ Φ.Κ. έκλεισε την σεζόν 1999-2000 με 12 εμφανίσεις και 3 γκολ.Την επόμενη σεζόν ο Χέσκι θα σκοράρει 23 γκολ  βοηθώντας την ομάδα να κατακτήσει το Κύπελλο Αγγλίας,το Κύπελλο ΟΥΕΦΑ αλλά και το Λιγκ Καπ Αγγλίας.Στην αρχή της επόμενης σεζόν 2001-02 βοηθάει την Λίβερπουλ Φ.Κ.  να κατακτήσει το Σούπερ Κύπελλο Ευρώπης σκοράροντας το δεύτερο από τα 3 γκολ εναντίον της Μπάγερν Μονάχου. Το Δεκέμβριο του 2002 η Τότεναμ Χότσπερ καταθέτει επίσημη πρόταση απόκτησής του άλλα ο Ζεράρ Ουγιέ, τότε προπονητής της  Λίβερπουλ Φ.Κ., την απορρίπτει. Τις δύο επόμενες σεζόν σκοράρει λιγότερο από όσο περίμεναν όλοι στην ομάδα και έτσι φεύγει για την Μπέρμιγχαμ Σίτι.
Στην Μπέρμιγχαμ Σίτι υπογράφει πενταετές συμβόλαιο οι συχνοί τραυματισμοί δεν τον αφήνουν να καταφέρει να σταθεροποιηθεί σε υψηλά επίπεδα απόδοσης. Ο υποβιβασμός της ομάδας αλλά και τα ελάχιστα γκολ που πετυχαίνει την δεύτερη σεζόν αναγκάζει την Μπέρμιγχαμ Σίτι να τον αφήσει ελεύθερο.
Ο Χέσκι εντάσσεται στην Γουίγκαν Αθλέτικ το 2006 στα 3 χρόνια που μένει στην ομάδα χωρίς να σκοράρει πολύ καταφέρνει την πρώτη χρονιά να σώσει την ομάδα στην διαφορά των τερμάτων τα δύο επόμενα χρόνια ταλαιπωρείται από τραυματισμούς.
Στις 23 Ιανουαρίου του 2009 υπογράφει στην Άστον Βίλα και σκοράρει στον ντεμπούτο του με την φανέλα της ομάδας εναντίον της Πόρτσμουθ ΦΚ έως το τέλος της σεζόν 2008-2009 πετυχαίνει άλλο ένα γκολ 2 συνολικά σε 14 εμφανίσεις.
Στις 21 Σεπτεμβρίου του 2012 υπογράφει στην ομάδα Α' κατηγορίας του Αυστραλέζικου πρωταθλήματος Νιουκάστλ Τζετς.
Μετά από δύο χρόνια, επέστρεψε στην Αγγλία, τελειώνοντας την καριέρα του στην Μπόλτον.
Μάσκαρα

Ιστορία

Ο αισθητικός στολισμός μπορεί να τεκμηριωθεί στην αρχαία Αίγυπτο. Ανασκαφές και αρχεία από το 4000 π.Χ. αναφέρονται σε μια ουσία που ονομάζεται kohl και που χρησιμοποιείται για να σκοτεινιάζει τις βλεφαρίδες, τα βλέφαρα και τα φρύδια. Το Kohl χρησιμοποιήθηκε για να καλύψει τα μάτια, πιστεύοντας ότι αποτρέπει τα κακά πνεύματα και προστατεύει την ψυχή, τόσο από τους άνδρες όσο και από τις γυναίκες.
Καπιλιέλε Φαουπάλα

Βιογραφία

Ο Φαουπάλα είναι περισσότερο γνωστός τοπικά (στους κατοίκους του νησιού  Ουώλλις) ως Kalai Ki Valu. Κατάγεται από το χωριό Αχόα, που βρίσκεται στο κέντρο του νησιού Ουώλλις. Είναι συνταξιούχος δημόσιος υπάλληλος. Εργαζόταν για τη γαλλική κυβέρνηση του Ουώλλις και Φουτούνα όπως επίσης και στο τοπικό Τμήμα Δημοσίων Έργων του νησιού, ως τη συνταξιοδότησή του, το 1995.
Ο Φαουπάλα ήταν επικεφαλής του Εθνικού Υπουργικού Συμβουλίου, αναγνωρισμένου (με βάση τη συμφωνία του 1961 ανάμεσα στη Γαλλία και στο Βασιλιά Τομάζι Κουλιμοετόκε Β΄ που καθόρισε το καθεστώς των Ουώλλις και Φουτούνα ως υπέρπόντιο έδαφος της Γαλλίας) από τη γαλλική κυβέρνηση,  για 4 χρόνια, από το 2004 περίπου ως τη στέψη του, το 2008.

Βασιλιάς

Το Μάιο του 2007 ο προκάτοχος του Φαουπάλα,  Τομάζι Κουλιμοετόκε Β΄, επί  48 χρόνια Βασιλιάς από το 1959, απεβίωσε. Έπειτα από το θάνατό του ακολούθησε πένθος έξι μηνών, διάστημα κατά το οποίο θεωρείται ταμπού στην τοπική κοινωνία οποιαδήποτε συζήτηση για διάδοχο. Το Νοέμβριο του 2007 έληξε η περίοδος του πένθους και ξεκίνησαν συνομιλίες για την επιλογή του πιθανού διαδόχου. 
Ο ίδιος ο Κουλιμοετόκε είχε επιλέξει ανεπίσημα ως διάδοχό του το Φαουπάλα. Μετά το θάνατό του ένα Συμβούλιο Υπουργών ανέλαβε το καθήκον να βρει το διάδοχό του. Ο αγώνας για τη διαδοχή είχε ξεκινήσει τρία χρόνια πριν το θάνατο του Βασιλιά, με πρωταγωνίστριες τις δύο κύριες βασιλικές οικογένειες του νησιού Ουώλλις. Η κάθε οικογένεια όρισε και έναν διάδοχο, από το Βορρά και από το Νότο αντίστοιχα. 
Έπειτα από μήνες δημοσίων συζητήσεων, το παραδοσιακό Συμβούλιο των Υπουργών εξέλεξε τον Καπιλιέλε Φαουπάλα στο θρόνο του νησιού Ουβέα (Ουώλλις). Η σχετική ανακοίνωση δημοσιοποιήθηκε στα μέσα Ιουλίου του 2008. Στο άκουσμα της ανακοίνωσης, οι εκπρόσωποι άλλων βασιλικών δυναστειών αντέδρασαν έντονα και ταραχές ξέσπασαν στο νησί. Τελικά, με την παρέμβαση κα υπαναχώρηση εκπροσώπων κάποιων φυλών η αναταραχή τερματίστηκε.

Στέψη

Η επίσημη στέψη του Φαουπάλα ως 51ου Λαβελούα της Ουβέα έγινε στις 25 Ιουλίου του  2008 στη Ματά-Ουτού, την πρωτεύουσα του Ουώλλις και Φουτούνα. Την περίοδο της στέψης του ο Φαουπάλα ήταν 68 ετών. Εξαιτίας του αγώνα για τη διαδοχή, πολλές βασιλικές οικογένειες, όπως οι Χαχάκε του Βορρά και ο Μούα του Νότου, δεν παράστησαν στην τελετή ενθρόνισης του Φαουπάλα, σε ένδειξη διαμαρτυρίας . Στην τελετή παρέστησαν και αξιωματούχοι της Νέας Καληδονίας.